Francis Coquelin

**Francis Joseph Coquelin** (s. 13. toukokuuta 1991 Laval) on ranskalainen jalkapalloilija, pelipaikaltaan puolustava keskikenttäpelaaja. Hän edustaa Ranskan Ligue 1:ssä pelaavaa Nantesia.

## Seurajoukkueura

### Alkuvaiheet
Coquelin aloitti jalkapallouransa kotikaupunkinsa seurassa AS Bourny Lavalissa, josta hän siirtyi kaupungin suurimman seuran Stade Lavalloisin junioreihin vuonna 2005. 

### Arsenal
Heinäkuussa 2008 Coquelin liittyi englantilaisseura Arsenalin junioriakatemiaan. Hän debytoi seuran edustusjoukkueessa 23. syyskuuta 2008 Englannin liigacupin ottelussa Sheffield Unitedia vastaan, jonka Arsenal voitti lukemin 6–0. Ensimmäisen valioliigaottelunsa Arsenalissa hän pelasi 28. elokuuta 2011 Manchester Unitedia vastaan ja ensimmäisen Mestarien liigan ottelunsa 6. joulukuuta 2011 Olympiakosta vastaan.

Coquelin pelasi kauden 2010–2011 lainalla Ranskan pääsarjan FC Lorientissa, kauden 2013–2014 lainalla Saksan Bundesliigan SC Freiburgissa ja marras-joulukuun 2014 lainalla Englannin mestaruussarjan Charlton Athleticissa. Charltonista palattuaan Coquelin pelasi Arsenalin jäljellä olevista 23 valioliigaottelusta yhtä ottelua lukuun ottamatta kaikki, joista 19 avauskokoonpanossa. Hän pelasi Arsenalissa kaudella 2014–2015 myös kaksi Mestarien liigan ottelua ja oli toukokuun lopussa voittamassa FA Cupia, jonka loppuottelussa Aston Villaa vastaan hän pelasi täydet minuutit Arsenalin voittaessa Villan lukemin 4–0. Hän pelasi täydet minuutit myös Arsenalin voittamassa Community Shieldissä Chelseaa vastaan elokuussa 2015.

Kaudella 2015–2016 Coquelin pelasi 26 valioliigaottelua. Mestarien liigassa hän pelasi kuusi ottelua ja FA Cupissa kaksi ottelua. Kaudella 2016–2017 otteluita kertyi Valioliigassa 29, Mestarien liigassa kuusi sekä Arsenalin jälleen voittamassa FA Cupissa kolme. Kaudella 2017–2018 Coquelinin vastuu Arsenalissa väheni huomattavasti ja hän ehti pelata kauden aikana vain seitsemän Valioliigan ottelua, joista yhden avauskokoonpanossa. Eurooppa-liigassa hän pelasi Arsenalin paidassa neljä ottelua.

Coquelin pelasi vuosina 2008–2018 Arsenalissa kaikki kilpailut mukaan lukien yhteensä 160 ottelua ja antoi niissä kolme maalisyöttöä. Maaleja hän ei tehnyt.

### Valencia
11. tammikuuta 2018 Coquelin siirtyi espanjalaisseura Valenciaan arviolta 14 miljoonan euron siirtokorvauksella. 17. helmikuuta 2018 hän teki ensimmäisen maalinsa joukkueessa Primera Divisiónin ottelussa Málagaa vastaan. Kevätkaudella 2018 hän pelasi Valenciassa yhdeksän sarjaottelua sekä kaksi Copa del Reyn ottelua. Kaudella 2018–2019 Coquelin pelasi 26 Primera Divisiónin, neljä Mestarien liigan sekä seitsemän Eurooppa-liigan ottelua. Toukokuussa 2019 hän oli voittamassa Copa del Reytä, jonka loppuottelussa FC Barcelonaa vastaan hän pelasi täydet minuutit. Kaudella 2019–2020 hän pelasi 26 sarjaottelua, kuusi Mestarien liigan ottelua sekä kolme Copa del Reyn ottelua.

### Villarreal
12. elokuuta 2020 Coquelin teki nelivuotisen sopimuksen Villarrealin kanssa. Debyyttikaudellaan Villarrealissa hän pelasi 22 sarjaottelua sekä kolme Copa del Reyn ottelua. Villarrealin voittamassa Eurooppa-liigassa hän pelasi seitsemän ottelua. 26. toukokuuta 2021 pelatussa Eurooppa-liigan loppuottelussa Manchester Unitedia vastaan hän tuli vaihdosta kentälle ottelun 60. minuutilla Carlos Baccan tilalle ja onnistui voitokkaassa rangaistuspotkukilpailussa laukauksessaan Villarrealin kahdeksantena laukojana.

Kaudella 2021–2022 Coquelin pelasi 20 Primera Divisiónin ottelua, joissa hän teki kaksi maalia: ensimmäisen 23. lokakuuta 2021 ottelussa Athletic Bilbaota vastaan ja toisen 15. toukokuuta 2022 ottelussa Real Sociedadia vastaan. Mestarien liigassa hän pelasi kahdeksan ottelua ja teki ensimmäisen Mestarien liigan maalinsa 3. toukokuuta 2022 tappiollisessa välieräottelussa Liverpoolia vastaan. Kaudella 2022–2023 Coquelin ehti pelata Villarrealissa 16 Primera Divisiónin ottelua, viisi Konferenssiliigan ottelua sekä kaksi Copa del Reyn ottelua, kunnes hän joutui helmikuussa 2023 loppukaudeksi sivuun eturistisidevamman vuoksi. Hän teki otteluissa kolme maalia: ensimmäisen 4. syyskuuta 2022 Primera Divisiónissa Elcheä vastaan, toisen neljä päivää myöhemmin Konferenssiliigassa Lech Poznańia vastaan ja kolmannen 12. marraskuuta 2022 Copa del Reyssä CD Santa Amaliaa vastaan. Kaudella 2023–2024 Coquelin pelasi 17 sarjaottelua, neljä Eurooppa-liigan ottelua sekä yhden Copa del Reyn ottelun. Coquelinin sopimus Villarrealin kanssa päättyi kesään 2024, eikä sitä jatkettu.

### Nantes
Tammikuussa 2025 Coquelin solmi loppukauden mittaisen sopimuksen ranskalaisseura FC Nantesin kanssa oltuaan yli puoli vuotta ilman seuraa. Kevätkaudella 2025 hän pelasi kuusi Ligue 1- ottelua ja teki maalin 17. toukokuuta 2025 Ligue 1:n kauden päätösottelussa Montpellieriä vastaan. 

29. toukokuuta 2025 FC Nantes ilmoitti tehneensä Coquelinin kanssa yksivuotisen jatkosopimuksen.

## Maajoukkueura
Coquelin pelasi vuosina 2008–2012 useissa Ranskan juniorimaajoukkueissa alle 17-vuotiaista alle 21-vuotiaisiin. Hän kuului Ranskan kokoonpanoon alle 19-vuotiaiden EM-kilpailuissa 2010, joissa hän pelasi neljä ottelua Ranska saavuttaessa kultaa. Hän edusti Ranskaa myös alle 20-vuotiaiden MM-kilpailuissa 2011.

## Lähteet

## Aiheesta muualla